b'\n_START_ARTICLE_\nMarkus P\xc3\xb6yh\xc3\xb6nen\n_START_PARAGRAPH_\nMarkus Ilkka Juhani P\xc3\xb6yh\xc3\xb6nen (s. 25. lokakuuta 1978 Vantaa) on suomalainen pikajuoksija. P\xc3\xb6yh\xc3\xb6sen valmentajana toimi Atte Pettinen._NEWLINE_P\xc3\xb6yh\xc3\xb6nen nousi yll\xc3\xa4tt\xc3\xa4en suomalaisen pikajuoksun huipulle vuonna 2000 Kouvolassa pidettyjen 22-vuotiaiden SM-kilpailujen j\xc3\xa4lkeen. H\xc3\xa4n voitti tuolloin 100 metrin juoksun. Lahden eliittikisoissa 2001 P\xc3\xb6yh\xc3\xb6nen juoksi ajan 10,36. Tuota nopeammin oli hyv\xc3\xa4ksytyiss\xc3\xa4 olosuhteissa juossut suomalaisista vain Tommi Hartonen. Ennen yleisurheilu-uraansa P\xc3\xb6yh\xc3\xb6nen harrasti pikaluistelua._NEWLINE_Kaudella 2002 P\xc3\xb6yh\xc3\xb6nen siirtyi Viipurin Urheilijoista Helsingin Kisa-Veikkoihin. P\xc3\xb6yh\xc3\xb6nen valittiin tuona vuonna halli-EM-kilpailuihin Wieniin, jossa h\xc3\xa4n p\xc3\xa4\xc3\xa4si v\xc3\xa4lieriin asti._NEWLINE_Kes\xc3\xa4ll\xc3\xa4 2002 Kalevan kisoissa P\xc3\xb6yh\xc3\xb6nen voitti 100 metrin juoksun Suomen mestaruuden enn\xc3\xa4tyksell\xc3\xa4\xc3\xa4n 10,23. Kes\xc3\xa4n lopussa M\xc3\xbcnchenin EM-kisoissa P\xc3\xb6yh\xc3\xb6nen sijoittui 100 metrin loppukilpailussa alun perin viidenneksi. Kilpailun voittanut Dwain Chambers k\xc3\xa4r\xc3\xa4hti vuonna 2003 THG:n k\xc3\xa4yt\xc3\xb6st\xc3\xa4. Pitk\xc3\xa4llisten tutkimusten j\xc3\xa4lkeen Kansainv\xc3\xa4linen Yleisurheiluliitto IAAF teki kes\xc3\xa4kuussa 2006 p\xc3\xa4\xc3\xa4t\xc3\xb6ksen, jonka mukaan kaikki Chambersin tulokset aikav\xc3\xa4lill\xc3\xa4 1. tammikuuta 2002 \xe2\x80\x93 1. elokuuta 2003 mit\xc3\xa4t\xc3\xb6id\xc3\xa4\xc3\xa4n. N\xc3\xa4in ollen P\xc3\xb6yh\xc3\xb6sen sijoitus EM-kisoissa oli lopulta nelj\xc3\xa4s._NEWLINE_Kes\xc3\xa4ll\xc3\xa4 2005 Helsingin MM-kisoissa Markus P\xc3\xb6yh\xc3\xb6nen putosi alkueriss\xc3\xa4 ollen ensimm\xc3\xa4isten alkuerien 33. ajalla 10,49. _NEWLINE_Kev\xc3\xa4\xc3\xa4ll\xc3\xa4 2006 P\xc3\xb6yh\xc3\xb6nen saavutti julkisuutta urheilun ulkopuolella osallistuttuaan suosittuun Tanssii t\xc3\xa4htien kanssa -televisio-ohjelmaan. P\xc3\xb6yh\xc3\xb6nen oli kihloissa laulaja Sofia Zidan kanssa. Suhteen p\xc3\xa4\xc3\xa4ttymisest\xc3\xa4 uutisoitiin lokakuussa 2007 noin 1,5 vuoden seurustelun j\xc3\xa4lkeen ja puoli vuotta kihlautumisesta._NEWLINE_P\xc3\xb6yh\xc3\xb6sen kotoa oli l\xc3\xb6ydetty kotietsinn\xc3\xa4n yhteydess\xc3\xa4 steroideja ja h\xc3\xa4nt\xc3\xa4 vastaan nostettiin syyte laittomaan tuontitavaraan ryhtymisest\xc3\xa4 elokuussa 2009. Ei ole tiedossa, k\xc3\xa4yttik\xc3\xb6 P\xc3\xb6yh\xc3\xb6nen steroideja itse. H\xc3\xa4net tuomittiin liev\xc3\xa4st\xc3\xa4 laittomaan tuontitavaraan ryhtymisest\xc3\xa4 10 p\xc3\xa4iv\xc3\xa4sakkoon Helsingin k\xc3\xa4r\xc3\xa4j\xc3\xa4oikeudessa maaliskuussa 2010._NEWLINE_P\xc3\xb6yh\xc3\xb6nen lopetti urheilu-uransa vuonna 2008. Nykyisin h\xc3\xa4n ty\xc3\xb6skentelee Suomen Luomukeskuksen myynti- ja markkinointip\xc3\xa4\xc3\xa4llikk\xc3\xb6n\xc3\xa4. P\xc3\xb6yh\xc3\xb6nen on seurustellut Ilona Leszczynskin kanssa vuodesta 2016 l\xc3\xa4htien.'